
Varratelégtelenség kialakulása miatt kezelt betegek életminőségének felmérése

Bevezetés: Rektum daganatok 75 %-át a modern szemléletváltozás következtében reszekálni lehet. A műtét legsúlyosabb szövődménye a varratelégtelenség, melynek kialakulása rektum műtétek után 5-26 % közé tehető. Ezen súlyos állapot ellenére a betegek körülbelül 90 %-a túlél. Ha anasztomózis elégtelenség következtében reoperációra van szükség, átmeneti vagy végleges sztóma felhelyezésére kerülhet sor. Számos nemzetközi tanulmány foglalkozik a sztómával rendelkező betegek morbiditásával, de tudomásunk szerint a varratinszufficiencián átesett és túlélt betegek életminőségét eddig még ilyen részletességgel nem vizsgálták.
Beteganyag, Módszerek: Pécsi Tudományegyetem Klinikai Központ Sebészeti Klinikáján 2010 január 1 és 2012 február 28 között 206 rektum tumorral műtött beteg adatait retrospektíven vizsgáltuk. Beválasztási kritériumainknak 174 eset felelt meg, melyek közül 24-nél tapasztaltunk varratinszufficienciát (13,79 %). Utánkövetésünk során 7 beteg exitált, 17 betegnél mértük fel az életminőséget, olyan korban, nemben, a daganat és a kezelés paramétereiben megegyező betegekhez hasonlítva, akiknél nem alakult ki varratelégtelenség. A betegek életminőségét EORTC-QLQC30 és CRC29 (European Organization for Research and Treatment of Cancer's) anonim kérdőív segítségével mértük fel. A kérdőív első része általános életminőséget vizsgált, míg második része célzottan a rektum tumoros betegek számára készült.
Eredmények: A kérdőíveket kétmintás t-próbával és Mann Whitney U teszttel értékeltük. Az anasztomózis elégtelenségen átesett betegek globális egészségstátusza (p=0,001) és szerepekben való működése (p=0,005) szignifikánsan alacsonyabb volt, vizeletürítési gyakoriság (p<0,001) és a sztómakezelési problémák (p=0,026) szignifikánsan gyakoribbak voltak a kontroll csoportéhoz képest. Egészségük miatti aggódás a kontroll csoportban volt szignifikánsan magasabb (p=0,005).
Következtetés: Várakozásunknak megfelelően a varratinszufficiencián átesett betegek több objektív egészségügyi problémával küzdenek. Globális életminőségük jelentős mértékben csökken, mely köszönhető az elhúzódó kórházi benttartozkodásnak, újbóli kezeléseknek és a megszokott életritmusuk felborulásának. Az egészségük miatti aggódás kisebb mértékét az magyarázhatja, hogy még a műtétből való teljes felgyógyulás köti le a figyelmüket.



